
Alapjogi bíráskodás? Az alkotmányjogi panasszal kapcsolatos egyes eljárásjogi kérdések

Kulcsszavak: Alkotmánybíróság, alkotmányjogi panasz, tisztességes eljárás, alkotmánybírósági eljárás, jogorvoslat
Az Alaptörvény alapjaiban változtatta meg az alkotmánybíráskodást azáltal, hogy a szubjektív
alapjogvédelem hatékony ellátására alkalmas alkotmányjogi panaszt tette meg az
Alkotmánybíróság jellegadó hatáskörévé. A panasz lényegében egy újabb jogorvoslati
lehetőséget jelent az indítványozó számára és aktív kapcsolatot teremt az Alkotmánybíróság és
a rendes bíróságok között.
Az Alkotmánybíróság azonban nem bíróság, nem a rendes bíróságok fellebbviteli fóruma,
mivel a konkrét ügy alapjogi érintettségét vizsgálja felül. Az alkotmányjogi panasz nem rendes
jogorvoslat, attól meg kell különböztetni, mint alkotmányos jogorvoslatot. Az
Alkotmánybíróság tevékenysége alapján nem tekinthető bíróságnak, eljárása nem
kontradiktórius, nem döntheti el végleges a jogvitákat és nem része a bírósági
szervezetrendszernek.
A testület azonban kétségtelenül az igazságszolgáltatás körébe tartozó feladatokat lát el, ezért
az alkotmányjogi panasszal kapcsolatos eljárásának meg kell felelnie a tisztességes eljárás
követelményeinek. Az Alkotmánybíróságra vonatkozó eljárási szabályok sok tekintetben
különböznek más jogágak eljárási szabályaitól, ezért dolgozatomban részben azt vizsgáltam,
hogy miképpen érvényesül a tisztességes eljárás követelménye az alkotmánybírósági
eljárásban. Az eljárás tisztességessége az Alkotmánybíróság előtti eljárás jellegzetességeihez
mérten összességében megvalósul, viszont például az ügy ésszerű időn belüli elbírálásának, a
fegyverek egyenlőségének vagy a nyilvánosság elvének hangsúlyosabban kellene megjelennie
a testület eljárásában.
Az Alkotmánybíróság eljárási szabályai között találhatóak olyan rendelkezések, amelyek
lehetővé tennék a testület számára azt, hogy tevékenységét a rendes bírósági eljárásokhoz
hasonló kontradiktórius irányba mozdítsa el és a bíróság által megállapított tényállást
felülmérlegelje. Az Alkotmánybíróság nyilvános, valamint személyes meghallgatást rendelhet
el, szakértőt rendelhet ki, illetve eljárási bírságot is kiszabhat. E szabályok elemzését követően
arra a megállapításra jutottam, hogy ezek rendszeres alkalmazása esetén a testület gyakorlatilag
a bírósági szervezetrendszer legfelsőbb fokára kerülne, amelytől azonban elzárkózik és a
gyakorlatban nem alkalmazza az említett rendelkezéseket.
A de lege ferenda javaslatom szerint a szabályozás újragondolását vagy hatályon kívül
helyezését tartom indokoltnak azért, hogy a hatályos jogi szabályozás megfeleljen a tényleges
alkotmánybírósági gyakorlatnak.



